Engelse sonder Archer-gifpyle in koker | Netwerk24
Jofra Archer verlaat die veld met 'n seer elmboog in 'n graafskapwedstryd vir Sussex teen Kent verlede week. Engeland sal nou sonder Archer se giftige kartetse oor die weg moet kom teen Nieu-Seeland. Foto: Getty Images
Die Engelse en Walliese Krieketraad (ECB) het Sondagaand aangekondig dat die snelbouler Jofra Archer weens 'n elmboog-besering nie beskikbaar sal wees vir die reeks nie.
Die 26-jarige Archer moes in Maart 'n operasie ondergaan om 'n klein glasskerf uit 'n sening in sy regterhand te verwyder ná 'n fratsongeluk toe hy sy vistenk tuis skoongemaak het. Ten tyde van dié voorval het hy reeds langtermyn-behandeling ontvang vir 'n seer elmboog.
Archer het verlede week sy terugkeer vir sy graafskapspan, Sussex, in 'n wedstryd teen Kent gemaak, maar dit was van korte duur. Hy het slegs vyf boulbeurte afgestuur toe die pyn in sy regter-elmboog weer opgevlam het.
Volgens die ECB sal Engeland en Sussex se mediese spanne nou koppe bymekaarsit oor watter roete met Archer se behandeling gevolg moet word.
Die eerste toets teen Nieu-Seeland begin op 2 Junie op Lord's en die tweede toets word op 10 Junie in Birmingham beslis. – Reuters